title: 2017 m. lapkričio 13 d. Komisijos įgyvendinimo reglamentas (ES) 2017/2068, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, kalio sorbatas nepatvirtinamas kaip pagrindinė medžiaga (Tekstas svarbus EEE. )

text:
14.11.2017

               LT

               Europos Sąjungos oficialusis leidinys

               L 295/49

         KOMISIJOS ĮGYVENDINIMO REGLAMENTAS (ES) 2017/2068
   2017 m. lapkričio 13 d.
   kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, kalio sorbatas nepatvirtinamas kaip pagrindinė medžiaga
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 23 straipsnio 5 dalį kartu su 13 straipsnio 2 dalimi,
   kadangi:

               (1)

               2015 m. spalio 9 d. Komisija gavo pagal Reglamento (EB) Nr. 1107/2009 23 straipsnio 3 dalį bendrovės Decco Iberica Post Cosecha S.A.U pateiktą paraišką patvirtinti kalio sorbatą kaip pagrindinę medžiagą. 2016 m. liepos 14 d. Komisija gavo atnaujintą paraišką. Kartu su paraiška pateikta informacija, kurios reikalaujama pagal Reglamento (EB) Nr. 1107/2009 23 straipsnio 3 dalies antrą pastraipą;

               (2)

               Komisija paprašė Europos maisto saugos tarnybos (toliau – Tarnyba) suteikti mokslinę pagalbą. 2017 m. gegužės 12 d. (2) Tarnyba pateikė Komisijai techninę ataskaitą dėl kalio sorbato. 2017 m. liepos 20 d. Komisija pristatė peržiūros ataskaitą (3) ir šio reglamento dėl kalio sorbato nepatvirtinimo projektą Augalų, gyvūnų, maisto ir pašarų nuolatiniam komitetui ir parengė jų galutinę redakciją prieš 2017 m. spalio 6 d. vykusį komiteto posėdį;

               (3)

               pareiškėjo pateikti dokumentai rodo, kad kalio sorbatas atitinka maisto produktų, kaip apibrėžta Europos Parlamento ir Tarybos reglamento (EB) Nr. 178/2002 (4) 2 straipsnyje, kriterijus;

               (4)

               tačiau Tarnybos techninėje ataskaitoje buvo nustatytos konkrečios problemos, susijusios su kalio sorbatu poveikiu, daromu visų pirma per naudojamo pesticido liekanas. Tarnyba padarė išvadą, kad buvo pateikta labai mažai informacijos apie liekanas, todėl nebuvo galima atlikti patikimo rizikos vartotojams vertinimo. Todėl negalima atmesti, kad laikinoji leidžiama kalio sorbato paros dozė yra viršijama dėl papildomo poveikio vartotojams, susijusio su naudojamo kalio sorbato liekanomis;

               (5)

               Komisija paragino pareiškėją pateikti pastabų dėl Tarnybos techninės ataskaitos ir dėl peržiūros ataskaitos projekto. Pareiškėjas jokių pastabų nepateikė;

               (6)

               todėl, kaip nustatyta Komisijos peržiūros ataskaitoje, nebuvo įrodyta, kad Reglamento (EB) Nr. 1107/2009 23 straipsnyje nustatyti reikalavimai įvykdyti. Dėl to tikslinga nepatvirtinti kalio sorbato kaip pagrindinės medžiagos;

               (7)

               šiuo reglamentu nepanaikinama galimybė pagal Reglamento (EB) Nr. 1107/2009 23 straipsnio 3 dalį pateikti dar vieną paraišką patvirtinti kalio sorbatą kaip pagrindinę medžiagą;

               (8)

               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Medžiaga kalio sorbatas nepatvirtinama kaip pagrindinė medžiaga.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. lapkričio 13 d.

            Komisijos vardu

            Pirmininkas

         Jean-Claude JUNCKER

      (1)  OL L 309, 2009 11 24, p. 1.

      (2)  EFSA (Europos maisto saugos tarnyba), 2017 m.; Technical report on the outcome of the consultation with Member States and EFSA on the basic substance application for potassium sorbate for use in plant protection as fungicide on citrus, stone and pome fruits. EFSA supporting publication 2017:EN-1232. 53 pp. doi:10.2903/sp.efsa.2017.EN-1232.

      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN

      (4)  2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).


title: 2017 m. lapkričio 13 d. Komisijos įgyvendinimo reglamentas (ES) 2017/2065, kuriuo patvirtinamos veikliosios medžiagos 8-hidroksichinolino patvirtinimo sąlygos, nustatytos Įgyvendinimo reglamente (ES) Nr. 540/2011, ir dėl veikliosios medžiagos 8-hidroksichinolino įtraukimo į keistinų medžiagų sąrašą iš dalies keičiamas Įgyvendinimo reglamentas (ES) 2015/408 (Tekstas svarbus EEE. )

text:
14.11.2017

               LT

               Europos Sąjungos oficialusis leidinys

               L 295/40

         KOMISIJOS ĮGYVENDINIMO REGLAMENTAS (ES) 2017/2065
   2017 m. lapkričio 13 d.
   kuriuo patvirtinamos veikliosios medžiagos 8-hidroksichinolino patvirtinimo sąlygos, nustatytos Įgyvendinimo reglamente (ES) Nr. 540/2011, ir dėl veikliosios medžiagos 8-hidroksichinolino įtraukimo į keistinų medžiagų sąrašą iš dalies keičiamas Įgyvendinimo reglamentas (ES) 2015/408
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalies c punktą, 78 straipsnio 2 dalį ir 80 straipsnio 7 dalį,
   kadangi:

               (1)

               veiklioji medžiaga 8-hidroksichinolinas pagal Reglamentą (EB) Nr. 1107/2009 patvirtinta Komisijos įgyvendinimo reglamentu (ES) Nr. 993/2011 (2) ir yra įtraukta į Komisijos įgyvendinimo reglamento (ES) Nr. 540/2011 (3) priedo B dalį. Pagal Įgyvendinimo reglamento (ES) Nr. 540/2011 priedo B dalies 18 eilutę šią medžiagą galima leisti naudoti tik kaip fungicidą ir baktericidą šiltnamiuose;

               (2)

               2014 m. sausio 31 d. bendrovė Probelte S.A.U, kurios prašymu 8-hidroksichinolinas buvo patvirtintas, pagal Reglamento (EB) Nr. 1107/2009 7 straipsnį pateikė paraišką dėl veikliosios medžiagos 8-hidroksichinolino patvirtinimo sąlygų pakeitimo, kad būtų pašalintas apribojimas ją naudoti tik šiltnamiuose ir būtų leista lauke naudoti augalų apsaugos produktus, kurių sudėtyje yra 8-hidroksichinolino. Dokumentų rinkinys, kuriame yra informacija, susijusi su prašomu naudojimo išplėtimu, buvo pateiktas Ispanijai, kuri Komisijos reglamentu (EB) Nr. 1490/2002 (4) buvo paskirta valstybe nare ataskaita rengėja;

               (3)

               Ispanija įvertino pareiškėjo pateiktą informaciją ir parengė vertinimo ataskaitos projekto papildymą. 2015 m. kovo 25 d. ji pateikė šį papildymą Komisijai, o jo kopiją – Europos maisto saugos tarnybai (toliau – Tarnyba);

               (4)

               Tarnyba šį papildymą išsiuntė pareiškėjui ir kitoms valstybėms narėms ir paskelbė jį viešai, kad per 60 dienų laikotarpį būtų galima pateikti rašytinių pastabų;

               (5)

               2016 m. balandžio 29 d. (5) Tarnyba, atsižvelgdama į vertinimo ataskaitos projekto papildymą, priėmė savo išvadą dėl 8-hidroksichinolino neriboto naudojimo lauke;

               (6)

               tuo pačiu metu Ispanija, vadovaudamasi Europos Parlamento ir Tarybos reglamento (EB) Nr. 1272/2008 (6) 37 straipsniu, pateikė Europos cheminių medžiagų agentūrai (ECHA) pasiūlymą dėl 8-hidroksichinolino suderinto klasifikavimo ir ženklinimo. ECHA rizikos vertinimo komitetas paskelbė nuomonę (7) dėl to pasiūlymo, padarydamas išvadą, kad ši veiklioji medžiaga turėtų būti priskiriama prie 1B kategorijos toksiškų reprodukcijai medžiagų;

               (7)

               savo išvadoje Tarnyba nurodė, kad buvo nustatytas nedidelis toksiškas poveikis endokrininiams organams. Todėl 8-hidroksichinolinas taip pat turėtų būti laikomas turinčiu endokrininę sistemą ardančių savybių. Tarnyba pateikė savo išvadą pareiškėjui, valstybėms narėms bei Komisijai ir paskelbė ją viešai;

               (8)

               2017 m. spalio 6 d., Komisija, atsižvelgusi į valstybės narės ataskaitos rengėjos vertinimo ataskaitos projekto papildymą, ECHA rizikos vertinimo komiteto nuomonę ir Tarnybos išvadą, pristatė peržiūros ataskaitos papildymą ir reglamento projektą Augalų, gyvūnų, maisto ir pašarų nuolatiniam komitetui;

               (9)

               pareiškėjui buvo suteikta galimybė pateikti pastabas dėl 8-hidroksichinolino peržiūros ataskaitos papildymo. Pareiškėjas pateikė pastabas ir jos buvo atidžiai išnagrinėtos. Vis dėlto, nepaisant pareiškėjo argumentų, 6 ir 7 konstatuojamosiose dalyse minėtų problemų išspręsti nepavyko;

               (10)

               taigi neįrodyta, kad galima tikėtis, jog augalų apsaugos produktai, kurių sudėtyje yra 8-hidroksichinolino, iš esmės atitiktų Reglamento (EB) Nr. 1107/2009 4 straipsnyje nustatytus reikalavimus, nebent liktų galioti šiuo metu šiai veikliajai medžiagai nustatyti apribojimai;

               (11)

               pareiškėjo prašymo iš dalies pakeisti patvirtinimo sąlygą vertinimas negali būti laikomas 8-hidroksichinolino patvirtinimo peržiūra. Todėl Įgyvendinimo reglamento (ES) Nr. 540/2011 priedo B dalies 18 eilutėje nustatytos veikliosios medžiagos 8-hidroksichinolino patvirtinimo sąlygos turėtų likti nepakeistos ir būti patvirtintos;

               (12)

               pagal Reglamento (EB) Nr. 1107/2009 80 straipsnio 7 dalį Komisijos įgyvendinimo reglamente (ES) 2015/408 (8) nustatytas sąrašas cheminių medžiagų, kurios įtrauktos į Tarybos direktyvos 91/414/EEB (9) I priedą arba patvirtintos pagal Reglamentą (EB) Nr. 1107/2009 remiantis 80 straipsnio 1 dalies pereinamojo laikotarpio nuostatomis, kurios atitinka Reglamento (EB) Nr. 1107/2009 kriterijus, nustatytus Reglamento (EB) Nr. 1107/2009 II priedo 4 punkte (toliau – keistinų medžiagų sąrašas). 8-hidroksichinolinas, patvirtintas pagal Reglamento (EB) Nr. 1107/2009 80 straipsnio 1 ir 2 dalis, taip pat atitinka kriterijus, nustatytus Reglamento (EB) Nr. 1107/2009 II priedo 4 punkto šeštoje ir septintoje įtraukose, todėl yra tikslinga įtraukti tą veikliąją medžiagą į šį sąrašą. Todėl Įgyvendinimo reglamentas (ES) 2015/408 turėtų būti atitinkamai iš dalies pakeistas;

               (13)

               valstybėms narėms turėtų būti suteiktas pagrįstas laikotarpis prisitaikyti prie šio reglamento nuostatų, nes kai kurios paraiškos dėl leidimų naudoti augalų apsaugos produktus, kurių sudėtyje yra 8-hidroksichinolino, gali būti beveik baigtos nagrinėti be jokios galimybės atlikti lyginamąjį vertinimą Reglamento (EB) Nr. 1107/2009 37 straipsnyje numatytą terminą. Reikalavimas atlikti augalų apsaugos produktų, kurių sudėtyje yra keistinų medžiagų, lyginamąjį vertinimą yra numatytas Reglamento (EB) Nr. 1107/2009 50 straipsnio 4 dalyje;

               (14)

               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Patvirtinimo sąlygų patvirtinimas
   Patvirtinamos Įgyvendinimo reglamento (ES) Nr. 540/2011 priedo B dalies 18 eilutėje nustatytos veikliosios medžiagos 8-hidroksichinolino patvirtinimo sąlygos.
   2 straipsnis
   Įgyvendinimo Reglamento (ES) 2015/408 priedo dalinis pakeitimas
   Pavadinimas „8-hidroksichinolinas“ įterpiamas tarp įrašo „1-metilciklopropenas“ ir įrašo „aklonifenas“.
   3 straipsnis
   Atidėtas 2 straipsnio taikymas
   Įgyvendinimo reglamentas (ES) 2015/408 su pakeitimais, padarytais 2 straipsniu, taikomas Reglamento (EB) Nr. 1107/2009 50 straipsnio 1 dalies tikslais tik paraiškoms dėl leidimų naudoti augalų apsaugos produktus, kurių sudėtyje yra 8-hidroksichinolino, pateiktoms po 2018 m. balandžio 4 d.
   4 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. lapkričio 13 d.

            Komisijos vardu

            Pirmininkas

         Jean-Claude JUNCKER

      (1)  OL L 309, 2009 11 24, p. 1.

      (2)  2011 m. spalio 6 d. Komisijos įgyvendinimo reglamentas (ES) Nr. 993/2011, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo rinkai patvirtinama veiklioji medžiaga 8-hidroksichinolinas ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 263, 2011 10 7, p. 1).

      (3)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

      (4)  2002 m. rugpjūčio 14 d. Komisijos reglamentas (EB) Nr. 1490/2002, nustatantis išsamias darbų programos, minėtos Tarybos direktyvos 91/414/EEB 8 straipsnio 2 dalyje, trečiojo etapo įgyvendinimo taisykles ir iš dalies keičiantis Reglamentą (EB) Nr. 451/2000 (OL L 224, 2002 8 21, p. 23).

      (5)  Conclusion on the peer review of the pesticide risk assessment of the active substance 8-hydroxyquinoline. EFSA Journal 2016;14(6):4493. Adresas internete www.efsa.europa.eu/efsajournal.htm.

      (6)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

      (7)  Opinion proposing harmonised classification and labelling at ES level of Quinolin-8-ol; 8-hydroxyquinoline. ECHA 2015. Adresas internete www.echa.europa.eu.

      (8)  2015 m. kovo 11 d. Komisijos įgyvendinimo reglamentas (ES) 2015/408 dėl Europos Parlamento ir Tarybos reglamento (EB) Nr. 1107/2009 dėl augalų apsaugos produktų pateikimo į rinką 80 straipsnio 7 dalies įgyvendinimo ir dėl keistinų medžiagų sąrašo sudarymo (OL L 67, 2015 3 12, p. 18.

      (9)  1991 m. liepos 15 d. Tarybos Direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).


title: 2017 m. lapkričio 13 d. Komisijos įgyvendinimo reglamentas (ES) 2017/2067, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, paprikų ekstraktas (kapsantinas, kapsorubinas E 160 c) nepatvirtinamas kaip pagrindinė medžiaga (Tekstas svarbus EEE. )

text:
14.11.2017

               LT

               Europos Sąjungos oficialusis leidinys

               L 295/47

         KOMISIJOS ĮGYVENDINIMO REGLAMENTAS (ES) 2017/2067
   2017 m. lapkričio 13 d.
   kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, paprikų ekstraktas (kapsantinas, kapsorubinas E 160 c) nepatvirtinamas kaip pagrindinė medžiaga
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 23 straipsnio 5 dalį kartu su 13 straipsnio 2 dalimi,
   kadangi:

               (1)

               pagal Reglamento (EB) Nr. 1107/2009 23 straipsnio 3 dalį 2015 m. birželio 19 d. Komisija gavo bendrovės „Group Peyraud Nature“ paraišką medžiagą Capsicum spice spp. patvirtinti kaip pagrindinę medžiagą. Kartu su paraiška pateikta informacija, reikalaujama pagal Reglamento (EB) Nr. 1107/2009 23 straipsnio 3 dalies antrą pastraipą;

               (2)

               Komisija paprašė Europos maisto saugos tarnybos (toliau – Tarnyba) suteikti mokslinę pagalbą. 2016 m. spalio 10 d. Tarnyba pateikė Komisijai techninę ataskaitą dėl susijusios medžiagos (2). 2017 m. sausio 24 d. Komisija pristatė peržiūros ataskaitą (3) ir šio reglamento dėl paprikų ekstrakto (kapsantino, kapsorubino E 160 c) nepatvirtinimo projektą Augalų, gyvūnų, maisto ir pašarų nuolatiniam komitetui ir parengė galutines jų redakcijas to komiteto 2017 m. spalio 6 d. posėdžiui;

               (3)

               per Tarnybos surengtas konsultacijas pareiškėjas sutiko iš dalies pakeisti pagrindinės medžiagos pavadinimą į „paprikų ekstraktas (kapsantinas, kapsorubinas E 160 c)“;

               (4)

               pareiškėjo pateikti dokumentai rodo, kad paprikų ekstraktas (kapsantinas, kapsorubinas E 160 c) atitinka maisto produkto, kaip apibrėžta Europos Parlamento ir Tarybos reglamento (EB) Nr. 178/2002 (4) 2 straipsnyje, kriterijus ir nėra daugiausia naudojamas augalų apsaugos tikslais;

               (5)

               Tarnybos techninėje ataskaitoje buvo nustatytos konkrečios problemos, susijusios su jo sudedamosios medžiagos kapsicino poveikiu ir neįvertintu paprikų ekstrakto (kapsantino, kapsorubino E 160 c) poveikiu, atsirandančiu visų pirma naudojant pesticidą; dėl to rizikos operatoriams, darbuotojams, pašaliniams asmenims ir netiksliniams organizmams vertinimas negalėjo būti užbaigtas;

               (6)

               Komisija pasiūlė pareiškėjui pateikti pastabų dėl peržiūros ataskaitos projekto. Pareiškėjas pateikė pastabas ir jos buvo atidžiai išnagrinėtos;

               (7)

               vis dėlto, nepaisant pareiškėjo argumentų, su medžiaga susijusių problemų išspręsti nepavyko;

               (8)

               todėl, kaip nustatyta Komisijos peržiūros ataskaitoje, nebuvo įrodyta, kad Reglamento (EB) Nr. 1107/2009 23 straipsnyje nustatyti reikalavimai įvykdyti. Dėl to tikslinga nepatvirtinti paprikų ekstrakto (kapsantino, kapsorubino E 160 c) kaip pagrindinės medžiagos;

               (9)

               šiuo reglamentu nepanaikinama galimybė pagal Reglamento (EB) Nr. 1107/2009 23 straipsnio 3 dalį pateikti dar vieną paraišką patvirtinti paprikų ekstraktą (kapsantiną, kapsorubiną E 160 c) kaip pagrindinę medžiagą;

               (10)

               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Paprikų ekstraktas (kapsantinas, kapsorubinas E 160 c) nepatvirtinamas kaip pagrindinė medžiaga.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. lapkričio 13 d.

            Komisijos vardu

            Pirmininkas

         Jean-Claude JUNCKER

      (1)  OL L 309, 2009 11 24, p. 1.

      (2)  Technical report on the outcome of the consultation with Member States and EFSA on the basic substance application for paprika extract, capsanthin, capsorubin E 160 c (admissibility accepted when named Capsicum spp. spice) for use in plant protection as repellent various invertebrates, mammals and birds. EFSA supporting publication 2016:EN-1096. 54 pp.

      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

      (4)  2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).